Broj: 711-I-835-P-370-18/19-08-12

Zagreb, 8. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Davorina Ivanjeka kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Anđelka Nagrajsalovića, općinskog načelnika Općine Sveti Juraj na Bregu,** na 41. sjednici, održanoj 8. ožujka 2019.g., donosi sljedeću:

**ODLUKU**

1. **Istovremenim obnašanjem dužnosti općinskog načelnika Općine Sveti Juraj na Bregu i obavljanjem funkcije člana i direktora trgovačkog društva MIPS programska oprema d.o.o., u razdoblju od 28. studenog 2013. do donošenja odluke o razrješenju dužnosti direktora trgovačkog društva MIPS d.o.o. 15. veljače 2019., dužnosnik Anđelko Nagrajsalović počinio je povredu članka 14. stavka 1. ZSSI-a.**
2. **Za povredu ZSSI-a, opisanu pod točkom I. izreke ove Odluke, dužnosniku Anđelku Nagrajsaloviću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 5.000,00 kuna, koja će trajati 5 mjeseci te će se izvršiti u 5 jednakih uzastopnih mjesečnih obroka, svaki u pojedinačnom iznosu od 1.000,00 kuna.**

Obrazloženje

Povjerenstvo je na 36. sjednici, održanoj 25. siječnja 2019. g., pokrenulo postupak za odlučivanje o sukobu interesa protiv dužnosnika Anđelka Nagrajsalovića, općinskog načelnika Općine Sveti Juraj na Bregu, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova direktora trgovačkog društva MIPS programska oprema d.o.o.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Anđelko Nagrajsalović povodom obnašanja dužnosti općinskog načelnika Općine Sveti Juraj na Bregu obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Uvidom u Registar dužnosnika kojeg vodi Povjerenstvo utvrđeno je kako dužnosnik Anđelko Nagrajsalović obnaša dužnost općinskog načelnika Općine Sveti Juraj na Bregu u razdoblju od 23. svibnja 2013. g. do 26. svibnja 2017. g., te od 29. svibnja 2017. g. ponovno obnaša istu dužnost.

Povjerenstvo je u postupku redovite provjere podataka iz izvješća o imovinskom stanju dužnosnika Anđelka Nagrajsalovića steklo saznanja kako imenovani dužnosnik za vrijeme obnašanja javne dužnosti općinskog načelnika Općine Sveti Juraj na Bregu istovremeno obavlja funkciju člana i direktora trgovačkog društva MIPS programska oprema d.o.o.

Povjerenstvo je uvidom u izvješće o imovinskom stanju dužnosnika Anđelka Nagrajsalovića, koje je dužnosnik dostavio povodom ponovnog imenovanja na istu dužnost 24. svibnja 2017.g., utvrdilo da je dužnosnik naveo kako profesionalno obnaša javnu dužnost općinskog načelnika Općine Sveti Juraj na Bregu, uz primanje naknade u neto iznosu od 6.971,99 kuna, te da obavlja funkciju člana Uprave trgovačkog društva MIPS programska oprema d.o.o.

Uvidom u podatke sudskog registra Trgovačkog suda u Varaždinu, Povjerenstvo je utvrdilo kako je pod matičnim brojem subjekta: 070065229, OIB: 33011652036, upisano trgovačko društvo MIPS programska oprema d.o.o., u kojemu je dužnosnik Anđelko Nagrajsalović upisan kao član/osnivač i jedan od direktora trgovačkog društva, koji zastupa društvo pojedinačno i samostalno. Dužnosnik je bio upisan u registar nadležnog suda kao član navedenog društva u razdoblju od 31. prosinca 2010. g. do 26. travnja 2018. g. i ponovno obavlja navedenu funkciju od 26. travnja 2018. g., dok je kao direktor bio upisan u razdoblju od 27. studenog 2003. g. do 26. travnja 2018. g., a od 26. travnja 2018. g. ponovno je upisan kao direktor spomenutog trgovačkog društva.

Usporedbom OIB-a dužnosnika Anđelka Nagrajsalovića navedenog u izvješću o imovinskom stanju dužnosnika podnesenog Povjerenstvu i OIB-a Anđelka Nagrajsalovića kao člana i direktora trgovačkog društva MIPS programska oprema d.o.o., koji je naveden u registru nadležnog suda, utvrđeno je kako je riječ o istoj osobi.

Dužnosnik Anđelko Nagrajsalović je 18. veljače 2019. dostavio pisano očitovanje na Odluku o pokretanju postupka u kojoj je naveo da su članovi trgovačkog društva MIPS programska oprema d.o.o. Darko Delić (5/12 vlasništva), Domen Verber (5/12 vlasništva) i Anđelko Nagrajsalović (2/12 vlasništva), a da je on od osnivanja trgovačkog društva upisan kao član i direktor društva. Dužnosnik navodi da je 2011. godine sklopio ugovor o prijenosu upravljačkih prava kojim upravljačka prava na temelju udjela u vlasništvu navedenog trgovačkog društva prenosi na Danijela Mesarića. Navodi da je do 30. lipnja 2013. bio zaposlenik u trgovačkom društvu MIPS d.o.o. kao sistem administrator (do kojeg datuma je dužnost načelnika Općine Sveti Juraj na Bregu obavljao volonterski), kada potpisuje sporazumni raskid ugovora o radu, a od 1. srpnja 2013. dužnost načelnika Općine Sveti Juraj na Bregu obavlja profesionalno.

Dužnosnik ističe da mu od 2003. do danas trgovačko društvo MIPS d.o.o. nije isplaćivalo dobit niti bilo koju drugu vrstu naknade temeljem suvlasništva ili članstva u upravi društva, a da je kao član uprave društva ostao upisan zbog mogućnosti da se nakon mandata načelnika može vratiti na rad u predmetno trgovačko društvo. Na kraju je naveo da MIPS d.o.o. nije imao poslovni odnos s Općinom Sveti Juraj na Bregu ni s bilo kojom drugom jedinicom lokalne samouprave, regionalne samouprave, javnim poduzećem ili ustanovom.

U prilogu svog očitovanja dostavio je Ugovor o prijenosu upravljačkih prava na temelju udjela u trgovačkom društvu MIPS d.o.o. i GRADNET d.o.o. ovjeren kod javnog bilježnika Ivana Kvakana iz Čakovca pod brojem OV-59/11 10. siječnja 2011., otpravak odluke o razrješenju Anđelka Nagrajsalovića kao direktora tragovačkog društva MIPS d.o.o. ovjerene kod javnog bilježnika Ivana Kvakana iz Čakovca pod brojem OV-80/19-1 15. veljače 2019., popis osoba ovlaštenih da vode poslove društva MIPS d.o.o. od 15. veljače 2019. i očitovanje trgovačkog društva MIPS d.o.o. u kojem je navedeno da to trgovačko društvo u razdoblju od 2009. od 2019. godine nije Anđelku Nagrajsaloviću isplaćivalo dobit ili bilo koju drugu vrstu naknade temeljem suvlasništva ili članstva u upravi poduzeća.

Povjerenstvo je od Općine Sveti Juraj na Bregu zatražilo i dobilo očitovanje od Općine te Izjavu od Knjigovodstvenog servisa Ketom iz Čakovca, u kojima se navodi da od dana stupanja na javnu dužnost općinskog načelnika Anđelka Nagrajsalovića do siječnja 2019. Općina Sveti Juraj na Bregu nije stupala u poslovne odnose s trgovačkim društvom MIPS d.o.o.

Povjerenstvo je od trgovačkog društva MIPS d.o.o. zatražilo i dobilo očitovanje da predmetno trgovačko društvo u razdoblju od 23. svibnja 2013. do ožujka 2019. nije Anđelku Nagrajsaloviću isplaćivalo naknadu, dobit niti bilo koju drugu vrstu naknade temeljem funkcije člana i direktora tog trgovačkog društva.

Dužnosnik Anđelko Nagrajsalović je 24. svibnja 2017.g. Povjerenstvu podnio izvješće o imovinskom stanju dužnosnika, povodom ponovnog izbora na dužnost općinskog načelnika Općine Sveti Juraj na Bregu. Uvidom u podneseno izvješće Povjerenstvo je steklo saznanja kako dužnosnik istovremeno uz obnašanje navedene javne dužnosti obavlja i poslove člana Uprave trgovačkog društva MIPS d.o.o.

Uvidom u Sudski registar Trgovačkog suda u Varaždinu utvrđeno je da je pod MBS: 070065229 upisano trgovačko društvo MIPS d.o.o., OIB: 33011652036. Kao jedan od osnivača/članova društva upisan je i Anđelko Nagrajsalović. Isti je upisan i kao jedna od osoba ovlaštenih za zastupanje društva - direktor.

Uvidom u otpravak odluke o razrješenju Anđelka Nagrajsalovića kao direktora tragovačkog društva MIPS d.o.o. ovjerene kod javnog bilježnika Ivana Kvakana iz Čakovca pod brojem OV-80/19-1 15. veljače 2019. utvrđeno je da je odlukom glavne skupštine trgovačkog društva MIPS d.o.o. od istog dana donesena odluka o razrješenju direktora Anđelka Nagrajsalovića.

Uvidom u Odluku Povjerenstva od 28. studenog 2013. utvrđeno je da je dužnosnik Anđelko Nagrajsalović u razdoblju mandata 2009. - 2013. i mandata 2013. – 2017. počinio povredu članka 14. stavka 1. ZSSI-a, za koju povredu mu je odlukom broj SI-259/13. od 28. studenog 2013. izrečena sankcija iz članka 42. stavka 1. podstavka 2. ZSSI-a – obustava isplate dijela neto plaće u ukupnom iznosu od 4.000,00 kuna.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Iz prikupljenih podataka i dokumentacije utvrđeno je da je dužnosnik Anđelko Nagrajsalović istovremeno uz obnašanje dužnosti općinskog načelnika Općine Sveti Juraj na Bregu, u razdoblju od donošenja prethodne Odluke Povjerenstva, 28. studenog 2013. do donošenja odluke o razrješenju direktora, 15. veljače 2019., obavljao i poslove direktora trgovačkog društva MIPS d.o.o., čime je počinio povredu članka 14. stavka 1. ZSSI-a. Stoga je Povjerenstvo odlučilo kao što je navedeno u točki I. izreke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Za povredu odredbi članka 14. ZSSI-a Povjerenstvo može izreći sankciju obustave isplate dijela neto mjesečne plaće, opomenu i javno objavljivanje odluke Povjerenstva. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje više sankcije unutar propisanog raspona, Povjerenstvo je cijenilo činjenicu da je dužnosnik u dužem vremenskom razdoblju bio u utvrđenoj povredi, kao i da mu je za ranije razdoblje obnašanja dužnosti općinskog načelnika već bila izrečena sankcija iz članka 42. stavka 1. podstavka 2. ZSSI-a – obustava isplate dijela neto plaće. Kao okolnost koja je utjecala na izricanje niže sankcije unutar propisanog raspona, Povjerenstvo je cijenilo okolnost da se dužnosnik razriješio upravljačke funkcije u predmetnom trgovačkom društvu do okončanja ovog postupka.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 5.000,00 kn, koja će trajati 5 mjeseci te će se izvršiti u 5 uzastopnih mjesečnih obroka, svaki u pojedinačnom iznosu od 1.000,00 kn.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 7., 8., 9., 14. i 17. Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Slijedom navedenog, Povjerenstvo je donijelo odluku kako je navedeno u izreci ovog akta.

 ZAMJENIK PREDSJEDNICE POVJERENSTVA

 Davorin Ivanjek, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Anđelko Nagrajsalović, elektronička dostava
2. Objava na internetskoj stranici Povjerenstva
3. Pismohrana